Natos generalsekretær, Anders Fogh Rasmussen, ønsker ikke umiddelbart at kommentere oplysningen i torsdagens udgave af dagbladet Information en kommende retssag mod Nato. Her fremgår det, at forsvarsalliancen bliver sagsøgt for drab på civile.

- Jeg har ingen kommentarer. Jeg har ingen oplysninger om det, siger Fogh på vej ind til Natos forsvarsministermøde i Bruxelles.

Ifølge Information er retssagen allerede berammet til at åbne ved byretten i Bruxelles 17. september i år, hvor libyske Khaled al-Hamedi vil forsøge at stille Nato til ansvar for, at han mistede sin kone, to børn og yderligere tre familiemedlemmer 20. juni sidste år.

Ifølge Ritzaus oplysninger har der endnu ikke været nogen officiel papirgang mellem den belgiske domstol og Nato, ligesom det er uklart, hvorvidt et eventuelt kommende sagsanlæg vil være rettet mod selve forsvarsalliancen eller mod navngivne personer i Nato.

/ritzau/